C 283/50
LV
Eiropas Savienības Oficiālais Vēstnesis
11.8.2023.
Ceturtdiena, 2023. gada 16. februāris
6. uzsver, ka pilsētu infrastruktūras plānošana būtu jāizstrādā saskaņā ar ES ceļu satiksmes drošības tiesību aktiem, tostarp velotransporta drošības standartiem; aicina Komisiju paātrināt darbu attiecībā uz norādījumiem par kvalitātes prasībām augstas kvalitātes un drošai velotransporta infrastruktūrai, kā paredzēts Ceļu infrastruktūras drošības pārvaldības direktīvā (5); uzsver, ka jāuzlabo viedo transporta sistēmu tehnoloģijas, lai tās uz ceļiem spētu labāk atpazīt velosipēdistus; 7. aicina Komisiju atzīt, ka velosipēdu ražošanas nozare, tostarp akumulatoru ražošana elektriskajiem velosipēdiem un aprites ekonomikai, kā arī jo īpaši MVU, ir likumīgi partneri ES rūpniecības stratēģijas mobilitātes ekosistēmā, kā arī rūpniecības infrastruktūras programmās un finansēšanas shēmās; aicina Komisiju un dalībvalstis veicināt projektus, kas cita starpā attiecas uz velotransportu un ar to saistītām nozarēm, piemēram, mobilitāti, tūrismu, veselību un sportu; 8. aicina Komisiju un dalībvalstis atbalstīt Eiropā izgatavotu velosipēdu un to sastāvdaļu ražošanu, tādējādi veicinot ES rūpniecības konkurētspēju, mazinot investīciju nepietiekamību, saglabājot vienlīdzīgus konkurences apstākļus visā pasaulē un veicinot piegādes ķēdes repatriāciju un drošību, kā arī sekmējot augstas kvalitātes darbvietu radīšanu, velotransporta klasteru izveidi un ar rūpniecību saistītas profesionālās apmācības uzlabošanu; 9. aicina Komisiju un dalībvalstis nodrošināt velosipēdu pieejamību personām ar ierobežotām pārvietošanās spējām, kā arī padarīt velotransportu pieejamu neaizsargātām grupām; norāda, ka Eiropas Sociālais fonds klimata jomā un struktūrfondi un investīciju fondi var palīdzēt tiem, kurus visvairāk skārusi mobilitātes iespēju nabadzība, atbalstot velosipēdu iegādi vai piekļuvi velosipēdu koplietošanas pakalpojumiem; 10. aicina Komisiju, dalībvalstis un reģionālās un vietējās iestādes rīkot izglītojošas kampaņas un apmācības, tostarp informatīvas kampaņas, lai palielinātu informētību par ceļu satiksmes drošību, atbalstot velosipēdu un elektrisko velosipēdu drošu izmantošanu; turklāt aicina Komisiju ierosināt pamatnostādnes par drošu velotransportu (ķiveres, vecuma ierobežojumi, bērnu pārvadāšana utt.) un prasa īpašu uzmanību pievērst iespējai veicināt velosipēdu izmantošanu sieviešu un gados vecāku cilvēku vidū, jo īpaši uzlabojot drošību; 11. šajā sakarā norāda, ka pareiza izpilde un uzraudzība ir būtiska lietotāju drošumam un drošībai, un aicina pievērst uzmanību spēkā esošo noteikumu izpildei, lai nodrošinātu dažādu transporta veidu cieņpilnu līdzāspastāvēšanu; 12. uzsver elektrisko velosipēdu potenciālu velotransporta paplašināšanā; norāda, ka, lai saglabātu elektrisko velosipēdu ātru izvēršanu un piekļūstamību, tiem, kas ar palīdzību var sasniegt ātrumu līdz 25 km/h, gan ES, gan valstu tiesību aktos ir jāparedz atbilstīga tiesiskā klasifikācija; 13. norāda, ka mājokļu plānošanā būtu pienācīgi jāapsver drošas un aizsargātas velosipēdu stāvvietas un elektrisko velosipēdu uzlādes kapacitāte; 14. mudina uzņēmumus, sabiedriskās organizācijas un iestādes veicināt velotransportu, izmantojot īpašus stimulus, tostarp darbiniekiem paredzētas programmas, un ierīkojot pietiekamas velosipēdu stāvvietas ar elektrisko velosipēdu lādētājiem, kā arī nodrošinot atbilstīgas sanitārās telpas; 15. uzsver, ka ir jāatbalsta velotūrisms un velotransports lauku apvidos, paātrinot EuroVelo tīkla un tā 17 maršrutu izveidi, jo īpaši nodrošinot spēcīgāku atbalstu, kā arī izmantojot sinerģiju ar TEN-T tīklu; 16.
mudina dalībvalstis samazināt PVN likmes velosipēdu un elektrisko velosipēdu piegādei, nomai un remontam;
17.
aicina Komisiju 2024. gadu pasludināt par Eiropas velotransporta gadu;
18.
uzdod priekšsēdētājai šo rezolūciju nosūtīt Komisijai, kā arī dalībvalstīm un to parlamentiem.
(5)
Eiropas Parlamenta un Padomes Direktīva (ES) 2019/1936 (2019. gada 23. oktobris), ar ko groza Direktīvu 2008/96/EK par ceļu infrastruktūras drošības pārvaldību (OV L 305, 26.11.2019., 1. lpp.).